REPUBLIKA HRVATSKA
ZAGREBAČKA ŽUPANIJA
      OPĆINA BISTRA
     OPĆINSKO VIJEĆE

KLASA: 021-01/26-01/53
URBROJ: 238-2-01-26-01
Poljanica Bistranska, 14. listopada 2026. god.


Na temelju članka 30. Statuta Općine Bistra (Službeni glasnik Općine Bistra 2/21) Općinsko vijeće na svojoj sjednici održanoj dana 14. listopada 2026. godine donijelo je

ODLUKU O I. IZMJENI ODLUKE
o uvjetima, kriterijima i postupku dodjele stipendija redovitim učenicima srednjih škola i studentima s područja Općine Bistra

Članak 1.
U Odluci o uvjetima, kriterijima i postupku dodjele stipendija redovitim učenicima srednjih škola i studentima s područja Općine Bistra (Službeni glasnik Općine Bistra 4/17) mijenja se tabela u članku 12. točka 1. na način da sada glasi:

	Do 225,00 eura po članu kućanstva
	30 bodova

	Od 225,01 do 600,00 eura po članu kućanstva
	15 bodova



Članak 2.
U preostalom dijelu Odluka ostaje nepromijenjena.

Članak 3.
Ova izmjena Odluke stupa na snagu dan nakon dana objave u Službenom glasniku Općine Bistra.

Predsjednica Općinskog vijeća 
Danijela Maršić Peica



Obrazloženje

1. Pravni temelj
Članak 48. Zakona o lokalnoj i područnoj (regionalnoj) samoupravi )NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članak 30. Statuta Općine Bistra (Službeni glasnik Općine Bistra 2/21).

2. Osnovna pitanja i prikaz stanja

Općina Bistra je za školsku/akademsku godinu 2025./2026. raspisala javni natječaj za dodjelu stipendija redovitim učenicima srednjih škola i redovitim studentima sveučilišnih i stručnih studija. Natječajem je predviđena dodjela ukupno 10 stipendija redovitim učenicima srednjih škola u mjesečnom iznosu od 65,00 eura te 5 stipendija redovitim studentima u mjesečnom iznosu od 100,00 eura.
Stipendije su se dodjeljivale u sljedećim kategorijama:
A – stipendije za nadarene učenike i studente: 5 stipendija za učenike i 2 stipendije za studente,
B – stipendije za učenike i studente slabijeg socio-ekonomskog statusa: 3 stipendije za učenike i 1 stipendija za studente,
C – stipendije za učenike i studente koji se školuju za deficitarna zanimanja: 2 stipendije za učenike i 2 stipendije za studente.
U postupku provedbe natječaja za školsku/akademsku godinu 2025./2026. dodijeljena je jedna stipendija učeniku slabijeg socio-ekonomskog statusa. Istodobno, za kategoriju stipendija namijenjenih studentima slabijeg socio-ekonomskog statusa nije zaprimljena niti jedna prijava, zbog čega stipendija u toj kategoriji nije dodijeljena.
Navedeni podaci upućuju na potrebu preispitivanja postojećeg iznosa socijalnog cenzusa kao jednog od kriterija za ostvarivanje prava na stipendiju. Naime, u proteklom razdoblju došlo je do nominalnog povećanja plaća i drugih prihoda građana, što može rezultirati time da kućanstva koja se prema svojim stvarnim materijalnim i socijalnim okolnostima i dalje nalaze u otežanoj financijskoj situaciji više ne ispunjavaju postojeći cenzus.
Pritom samo povećanje nominalnih prihoda ne znači nužno i proporcionalno poboljšanje stvarnog životnog standarda kućanstava. Rast troškova života, osobito troškova stanovanja, prehrane, energije, prijevoza, obrazovanja i drugih osnovnih životnih potreba, utječe na raspoloživi dohodak kućanstava i njihovu mogućnost podmirivanja svakodnevnih životnih i obrazovnih troškova.
Slijedom navedenog, opravdano je razmotriti povećanje iznosa socijalnog cenzusa kako bi se kriterij uskladio s aktualnim gospodarskim i socijalnim okolnostima te kako bi se omogućilo da pravo na stipendiju ostvare učenici i studenti kojima je financijska potpora Općine Bistra stvarno potrebna.
Povećanjem socijalnog cenzusa omogućilo bi se obuhvatiti širi krug učenika i studenata iz kućanstava s nižim raspoloživim dohotkom, uzimajući u obzir ne samo nominalne prihode, već i povećane troškove života i obrazovanja. Na taj bi se način kriterij socijalnog cenzusa učinio primjerenijim sadašnjim ekonomskim okolnostima i ostvarila bi se njegova svrha – pružanje potpore učenicima i studentima koji zbog materijalnih okolnosti imaju povećanu potrebu za financijskom pomoći.

Stoga se predlaže povećanje iznosa socijalnog cenzusa utvrđenog važećim aktima Općine Bistra, radi njegova usklađivanja s aktualnim gospodarskim i socijalnim okolnostima te osiguravanja pravednijeg i učinkovitijeg sustava dodjele stipendija.

3. Procjena financijskih sredstava
Sredstva za financiranje stipendija učenika i studenata planirana su u Proračuna Općine Bistra za 2026. godinu na poziciji R-92 i R-92-1.

